Elvégzett kutatási tömbbe való jelentkezés

Tengler Johanna: A Baranya megyei sváb népviselet területi különbségei

A magyarországi német nemzeti kisebbség tagjaként fontosnak tartom a nemzetiségi hagyományok, a kulturális örökség ápolását. Több hagyományőrző egyesület tagjaként megfigyeltem, hogy még az egymástól mindössze néhány kilométerre található települések esetében is észrevehető eltérések vannak a nemzetiségi viseletben. Felkeltette az érdeklődésemet, hogy mi lehet ennek az oka.

Kutatásom során a Baranya megyében található jelentős német nemzetiségű lakossággal rendelkező települések népviseleteit vizsgáltam, mint a népcsoport identitásának központi elemét. Vizsgálatom során dokumentáltam hasonlóságaikat és próbáltam magyarázatot találni a köztük lévő különbségekre, azok okaira.

Kutatásom során kvalitatív módszereket alkalmaztam. Felkutattam és feldolgoztam a témában fellelhető szakirodalmat, statisztikai adatokat. Emellett riportok, interjúk készítésével segítséget kértem a területhez értő szakemberektől. A ruhadarabokról fényképes adatbázist hoztam létre egyelőre saját használatra.

Kutatásom során elsősorban a Villány környékén található német nemzetiségű települések hagyományos népviseletének egy fontos ruhadarabjára, a réklire koncentráltam. Ugyanis bár a baranyai németek hagyományai nagymértékű hasonlóságot mutatnak, viseletük egyik legdíszesebb elemei, a réklik között mégis jelentős eltérés figyelhető meg településről településre.

A különbségek okaira több, egymással összefüggő magyarázatot találtam. A háttérben esetenként az eltérő anyagi körülmények, életmódbeli különbségek állnak. A fellelhető ruhadarabok közti különbségekből következtethetünk viselőik életkorára, családi helyzetére (leány- vagy asszonyviseletek) és származására (színek, motívumok) is. A különbségekben az is szerepet játszott, hogy viseletük egyes darabjai helyben, az adott településen készültek, gyakran maguk varrták.